b'\n_START_ARTICLE_\nJuodasis raganosis\n_START_SECTION_\nI\xc5\xa1vaizda\n_START_PARAGRAPH_\nSuaugusio juodojo raganosio auk\xc5\xa1tis ties kr\xc5\xabtine 140\xe2\x80\x93170\xc2\xa0cm, k\xc5\xabno ilgis 3,3-3,6\xc2\xa0m. Sveria 800\xe2\x80\x931300\xc2\xa0kg. Patel\xc4\x97s u\xc5\xbe patinus smulkesn\xc4\x97s. Ant nosies turi du i\xc5\xa1 keratino sudarytus ragus: priekinis ragas didesnis, jo ilgis apie 50\xc2\xa0cm, nors u\xc5\xbefiksuota iki vir\xc5\xa1 140\xc2\xa0cm. Kartais gali i\xc5\xa1sivystyti ir nedidelis tre\xc4\x8dias ragas. Raganosis rag\xc4\x85 naudoja gynybai, \xc5\xbeem\xc4\x97s kasimui, \xc5\xa1ak\xc5\xb3 pralau\xc5\xbeimui maitinantis. Odos spalva priklauso nuo individo gyvenamosios vietov\xc4\x97s ir gali b\xc5\xabti skirtinga, neb\xc5\xabtinai juoda. Nuo baltojo raganosio skiriasi ne k\xc5\xabno spalva, o galvos bruo\xc5\xbeais\xc2\xa0\xe2\x80\x93 trumpesniu apatiniu \xc5\xbeandikauliu, siauresniu snukiu, ma\xc5\xbeesn\xc4\x97mis ausimis. Be to, juodasis raganosis smulkesnis u\xc5\xbe balt\xc4\x85j\xc4\xaf.\n_START_SECTION_\nElgsena\n_START_PARAGRAPH_\nMato gan prastai, tod\xc4\x97l pasikliauna gera uosle ir klausa. Juodasis raganosis yra itin agresyvus ir pajut\xc4\x99s pavoj\xc5\xb3, baim\xc4\x99 tuojau puola, ta\xc4\x8diau d\xc4\x97l prastos regos ne visada pataiko \xc4\xaf tiksl\xc4\x85. Kartais per klaid\xc4\x85 atakuoja net med\xc5\xbeius ar termitynus. Gali b\xc4\x97gti 56 km/h grei\xc4\x8diu._NEWLINE_Minta augal\xc5\xb3 lapais, \xc5\xa1akomis, vaisiais, net spygliuotais kr\xc5\xabmais. Sausros metu be vandens gali i\xc5\xa1gyventi 5 dienas. Maisto ie\xc5\xa1ko ryte ir vakare. Dien\xc4\x85 ilsisi, miega, maudosi purvynuose. Purvas padeda apsivalyti nuo parazit\xc5\xb3, atv\xc4\x97sinti k\xc5\xabn\xc4\x85. Nesant purvyn\xc5\xb3 juodasis raganosis voliojasi dulk\xc4\x97se._NEWLINE_N\xc4\x97\xc5\xa1tumas trunka 15-16 m\xc4\x97nesi\xc5\xb3. K\xc4\x85 tik gim\xc4\x99s jauniklis sveria 35-50\xc2\xa0kg. Su motina gyvena 2-3 metus, kol \xc5\xa1i atveda nauj\xc4\x85 jaunikl\xc4\xaf. Lyti\xc5\xa1kai subr\xc4\x99sta: patel\xc4\x97s 5-7 met\xc5\xb3, patinai 7-8 met\xc5\xb3._NEWLINE_Juodasis raganosis gamtoje nat\xc5\xabrali\xc5\xb3 prie\xc5\xa1\xc5\xb3 neturi, nebent jaunikliai retkar\xc4\x8diais tampa li\xc5\xabt\xc5\xb3 ar hien\xc5\xb3 grobiu. D\xc4\x97l raganosio nuo\xc5\xbemumo visi pl\xc4\x97\xc5\xa1r\xc5\xabnai jo privengia. Nat\xc5\xabraliomis s\xc4\x85lygomis i\xc5\xa1gyvena 35-50 met\xc5\xb3.\n_START_SECTION_\nPopuliacija\n_START_PARAGRAPH_\nIki XX a. juodieji raganosiai buvo pla\xc4\x8diai paplit\xc4\x99 po visas Afrikos savanas, tai buvo gausiausia raganosi\xc5\xb3 r\xc5\xab\xc5\xa1is. Ta\xc4\x8diau d\xc4\x97l intensyvios brakonieri\xc5\xb3, med\xc5\xbeiojusi\xc5\xb3 raganosius d\xc4\x97l j\xc5\xb3 rag\xc5\xb3, veiklos per am\xc5\xbei\xc5\xb3 sunaikinta did\xc5\xbeioji dalis j\xc5\xb3 populiacijos. 2004\xc2\xa0m. apskai\xc4\x8diavimais juod\xc5\xb3j\xc5\xb3 raganosi\xc5\xb3 liko tik 2410, nors XX a. prad\xc5\xbeioje j\xc5\xb3 b\xc5\xabta per 70 t\xc5\xabkstan\xc4\x8di\xc5\xb3.'